DA Den Europæiske Unions Tidende CE 78/861

(2004/C 78 E/0915)

SKRIFTLIG FORESPØRGSEL E-3826/03

af Ilda Figueiredo (GUE/NGL) til Kommissionen

(12. december 2003)

Om: Miljøproblemer forårsaget af små og mellemstore kvægbedrifter

Som følge af nødvendigheden af at gøre de små mælkeproduktionsenheder konkurrencedygtige og rentable i forhold til den fælles landbrugspolitik har landmænd sluttet sig sammen i små og mellemstore kvægbedrifter med 30-50 eller 60 køer i landområder, hvor der endnu ikke findes anlæg til behandling af kloakvand eller andre løsninger til støtte for små og mellemstore bedrifter på miljøområdet.

Desuden råder disse landmænd generelt ikke over finansielle og tekniske midler til selv at kunne løse de miljøproblemer, deres bedrifter forårsager. Dette har givet anledning til vedvarende alvorlige konflikter i forskellige områder i Nordportugal, hvor disse små og mellemstore bedrifter er koncentreret.

Kommissionen bedes på den baggrund besvare følgende spørgsmål:

1. Hvilke EF-midler kan der tages i anvendelse for at hjælpe små og mellemstore landbrug med de nødvendige investeringer til løsning af de miljøproblemer, de forårsager?

2. Hvilke foranstaltninger vil den træffe for at sikre familielandbrugets fortsatte beståen og forene mælkeproduktion med miljøbeskyttelse?

Svar afgivet på Kommissionens vegne af Franz Fischler

(3. februar 2004)

Den fælles landbrugspolitik rummer med sin anden søjle, landdistriktudviklingspolitikken, muligheder for støtteordninger, der som særlig målgruppe kan have små og mellemstore landbrugsbedrifter. Støttebetingelserne er fastsat i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger (1). Medlemsstaterne udformer landdistriktudviklingsprogrammer ud fra deres særlige behov.

De portugisiske myndigheder giver følgende muligheder i deres regionale og nationale operationelle programmer:

— »Støtte til investeringer i landbrugsbedrifter«

— »Differentiering inden for småbedrifter«

Disse to foranstaltninger kan også støtte investeringer med sigte på at opfylde nylig indførte miljøstandarder.

»Bevaring af miljøet og naturressourcerne«

Ifølge denne foranstaltning ydes der støtte til kollektiv indsats for miljøforbedring i områder med landbrugsbedrifter og agroindustri, især forbehandling af spildevand fra husdyrbrug og agroindustri.

Indtil den 31. december 2002 var det muligt at støtte investeringer med sigte på at opfylde standarder, der ikke nødvendigvis var indført for nylig. Portugal anvendte denne mulighed under ovennævnte mål 2.

Under foranstaltningerne for miljøvenligt landbrug i forbindelse med udviklingen af landdistrikterne i Portugal er landmænd (inklusive malkekvægopdrættere) desuden støtteberettigede under denne foranstaltning, hvis de følger godt landmandskab, hvilket indebærer opfyldelse af lovfæstede miljøkrav, og forpligter sig til at anvende miljøvenlige jordbrugsforanstaltninger. Det er først og fremmest op til Portugal at opstille egnede forholdsregler, der rækker ud over godt landmandskab.

Reformen af den fælles landbrugspolitik, der blev vedtaget i juni 2003, styrker støttemulighederne under landdistriktudvikling. For det første vil der fra 2006 og fremover være yderligere EU-midler til rådighed som følge af modulering af direkte støtte. Medlemsstaterne kan ved anvendelsen af disse midler f.eks. prioritere at støtte små og mellemstore landbrugere, så de kan forbedre deres miljøpræstationer.

For det andet er den maksimale støttesats for unge landmænds investeringer blevet sat op, således at der nu er flere muligheder for denne vigtige gruppe.

For det tredje, for så vidt angår støtte til opfyldelse af standarder, dvs. på miljøområdet, er der indført en yderligere foranstaltning, »opfyldelse af standarder«, der giver muligheder for delvis at dække landmænds ekstra driftsomkostninger som følge af indførelsen af nye standarder.

Med reformen har man indført eller forstærket en række andre foranstaltninger. De portugisiske myndigheder kan tilpasse deres landdistriktudviklingsprogrammering, så der tages hensyn til de nye muligheder, reformen giver dem.

(1) EFT L 160 af 26.6.1999.